Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2019/C 306/04)

To obvestilo je objavljeno v skladu s petim odstavkom člena 17 Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Terre Tollesi“/„Tullum“

Referenčna številka: PDO-IT-A0742-AM03

Datum obvestila: 20. junij 2019

OPIS ODOBRENIH SPREMEMB IN RAZLOGI ZANJE

1. Sprememba tradicionalnega izraza „DOC“ v „DOCG“

Opis in razlogi

Vlagamo vlogo za spremembo specifikacije proizvoda za „Terre Tollesi“/„Tullum“ zaradi spremembe uporabljenega izraza (v skladu s členom 112(a) Uredbe (EU) št. 1308/2013) iz denominazione di origine controllata (kontrolirana označba porekla ali DOC) v denominazione di origine controllata e garantita (kontrolirana in zaščitena označba porekla ali DOCG).

Podjetja, ki delujejo na razmejenem območju, morajo biti zmožna, da za vina, pridelana iz grozdja, gojenega v lastnih vinogradih, uporabijo višjo kategorijo, ki ponazarja njihovo najvišjo kakovost proizvoda. Z novim izrazom bi se izboljšal sloves teh vin in povečala prepoznavnost na trgu.

Ta sprememba vpliva na:

— vse navedbe „DOC“ v specifikaciji proizvoda, ki jih je treba zamenjati z „DOCG“,

— odstavek (a) oddelka Tradicionalni izrazi enotnega dokumenta.

2. Izločitev večinoma nereprezentativnih vrst proizvoda

Opis in razlogi

Večina vrst proizvodov, trenutno navedenih v specifikaciji proizvoda, bo odstranjenih, ostali bodo le tisti, ki resnično izražajo bistvo in edinstvenost vin, za katera se predlaga navedba DOCG. Po mnenju vinogradnikov so lahko posebne lastnosti območja Tollo poosebljene in v celoti prenesene le z rdečimi vini iz sorte montepulciano (sorti rosso in rosso riserva) ter belimi vini iz sort pecorino in passerina.

Ta izbor je dobro podprt in potrjen s študijami območij regije, izvedenimi v zadnjih letih, ki dokazujejo, da gre za veljaven izbor, in poudarjajo potrebo po usmeritvi le v določene avtohtone sorte, ki jim lokalno okolje zagotavlja idealne možnosti za pridelavo izjemno dobrega grozdja.

Ta sprememba vpliva na:

— člene 1, 2, 4, 5, 6 in 9 specifikacije proizvoda (črtanje sklicev na vrste proizvoda),

— oddelke Opis vina, Največji donosi in Povezava enotnega dokumenta.

3. Spremembe, ki se nanašajo na kombinacijo sort vinske trte

Opis in razlogi

Izbor sorte montepulciano kot prevladujoče sorte vinske trte za pridelavo rdečih vin „Terre Tollesi“/„Tullum“, za katera se predlaga navedba DOCG, se je uveljavil in okrepil (najmanj 95 % v primerjavi z 90 %), kot najmanjši odstotek za bela vina iz avtohtonih sort pecorino in passerina pa je bilo uveljavljenih 90 %. Za preostalih 5 % (rdeče vino) oziroma 10 % (belo vino) se lahko uporabi katera koli druga sorta vinske trte iste barve, pridelana na istem vinogradniškem gospodarstvu in primerna za gojenje v deželi Abruci, bodisi sama bodisi kot mešanica.

Ker se bodo v specifikacijo proizvoda za predlagano navedbo DOCG prenesle in priznale le določene sorte vinske trte, se bodo vse druge kombinacije sort, opisane za vrsto vina, ki so bile odstranjene in v specifikacijo torej niso več vključene, črtale.

Ta sprememba vpliva na:

— člen 2 specifikacije proizvoda,

— oddelek Glavne sorte vinske trte enotnega dokumenta.

4. Pravila o dejavnosti vinogradništva

Opis in razlogi

Predlagano je, da morajo imeti novi in znova zasajeni vinogradi (na obstoječe vinograde to ne vpliva) najmanj 1 600 vinskih trt na hektar za vinske trte v gojitveni obliki pergola (visoki latnik), značilni za deželo Abruci, in 4 000 vinskih trt na hektar za vinske trte, zasajene v vrstah, ki nadomeščajo 3 300 vinskih trt na hektar, zahtevanih v sedanji specifikaciji proizvoda. Ta zahtevek za spremembo izhaja iz potrebe vinogradnikov, da bolje upravljajo zasaditev novih vinskih trt, izraža pa tudi ugotovitve študij območij regije, izvedenih na tem območju.

Največji donos grozdja na hektar in najmanjši deleži alkohola so črtani za vse vrste proizvoda, ki niso več zajeti v predlagano navedbo DOCG.

Ta sprememba vpliva na:

— člen 4 specifikacije proizvoda,

— oddelek Največji donosi enotnega dokumenta.

5. Pravila o vinifikaciji

Opis in razlogi

Vse sklice na vrste proizvoda, ki niso več zajeti v predlagano navedbo DOCG, je treba črtati. Da bi se izognili vsakršni dvoumnosti, zlasti glede prostornine posod, prav tako predlagamo, da se izraz „leseni sodi“ nadomesti z izrazom „lesene posode ali vsebniki“.

Ta sprememba vpliva na:

— člen 5 specifikacije proizvoda.

6. Označevanje in predstavitev proizvodov

Opis in razlogi

Za vrste proizvoda, zajete v predlog za navedbo DOCG (Rosso, Rosso Riserva, Pecorino, Passerina in Spumante), se še naprej uporablja opis organoleptičnih lastnosti, ki zagotavlja natančno oceno posebnih značilnosti vina. Vse opise, ki se nanašajo na vrste, ki bodo odstranjene iz predlagane specifikacije proizvoda, je treba črtati.

Zaradi povečanja kakovosti proizvoda predlagamo, da se vsebnost skupnih kislin vrste Rosso poveča s 4,50 g/l na 5,00 g/l, najmanjši ekstrakt brez sladkorja pa s 26 g/l na 28 g/l za Rosso in z 28 g/l na 30 g/l za Rosso Riserva. Vina vedno zlahka presežejo te zahteve, kar kaže na to, da je delo, vloženo v gojenje grozdja in nato pridelavo vina, odlično opravljeno.

Ta sprememba vpliva na:

— člen 6 specifikacije proizvoda,

— oddelek Opis vina enotnega dokumenta.

7. Pakiranje

Opis in razlogi

Predlagamo, da se prostornina 0,2 litra odpravi, saj se ne zdi primerna za to označbo.

V specifikaciji proizvoda je treba tudi navesti, da se lahko uporabljajo vse vrste zapiral, razen kronskih ali steklenih zamaškov. To ne vpliva na zahtevo o izključni uporabi steklenih posod.

Ta sprememba vpliva na:

— člen 8 specifikacije proizvoda.

8. Povezava z geografskim območjem

Opis in razlogi

Potrebne so manjše spremembe opisa kombinacije sort vinske trte in vrst vina, vključenih v predlagano specifikacijo proizvoda, zaradi uskladitve teh opisov z novim predlogom.

Ta sprememba vpliva na:

— člen 9 specifikacije proizvoda.

ENOTNI DOKUMENT

1. Ime proizvoda

„Terre Tollesi“

„Tullum“

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Peneče vino

5. Kakovostno peneče vino

15. Vino iz sušenega grozdja

4. Opis vina

„Terre Tollesi“Rosso/„Tullum“Rosso in „Terre Tollesi“Rosso Riserva/„Tullum“Rosso Riserva

Barva: rubinasto rdeča barva z rahlimi vijoličastimi odtenki, ki se s staranjem razvije v granatno rdečo.

Cvetica: vinska, nežna, intenzivna in izrazita.

Okus: čist, poln, harmoničen, rahlo taničen in žameten.

Najmanjši delež skupnega alkohola: 13 vol. % (13,5 vol. % za Rosso Riserva)

Najmanjši ekstrakt brez sladkorja: 26 g/l (28 g/l za Rosso Riserva)

Kjer v spodnji preglednici vrednost ni navedena, so vina skladna z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 5 g, izraženo v gramih vinske kisline na liter Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

„Terre Tollesi“ Pecorino/„Tullum“ Pecorino

Barva: slamnato rumena barva različne intenzivnosti.

Cvetica: sadna, elegantna in izrazita.

Okus: suh, svež, poln in harmoničen.

Najmanjši delež skupnega alkohola: 13 vol. %

Najmanjši ekstrakt brez sladkorja: 18 g/l

Kjer v spodnji preglednici vrednost ni navedena, so vina skladna z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 5 g, izraženo v gramih vinske kisline na liter Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

„Terre Tollesi“Passerina/„Tullum“Passerina

Barva: bledo slamnato rumena.

Cvetica: sadna, nežna in izrazita.

Okus: suh, svež in harmoničen.

Najmanjši delež skupnega alkohola: 12,5 vol. %

Najmanjši ekstrakt brez sladkorja: 18 g/l

Kjer v spodnji preglednici vrednost ni navedena, so vina skladna z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 5 g, izraženo v gramih vinske kisline na liter Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

„Terre Tollesi“Spumante/„Tullum“Spumante

Barva: slamnato rumena.

Cvetica: izrazita in prijetna.

Okus: od brut nature (popolnoma suhega) do doux (sladkega), svež, harmoničen, prijeten in izrazit.

Najmanjši delež skupnega alkohola: 12 vol. %

Najmanjši ekstrakt brez sladkorja: 18 g/l

Kjer v spodnji preglednici vrednost ni navedena, so vina skladna z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 5 g, izraženo v gramih vinske kisline na liter Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

JIH NI

(b) Največji donos

„Terre Tollesi“Rosso/„Tullum“Rosso

14 000 kilogramov grozdja na hektar

„Terre Tollesi“Rosso/„Tullum“Rosso

84 hektolitrov na hektar

„Terre Tollesi“Spumante/„Tullum“Spumante

84 hektolitrov na hektar

„Terre Tollesi“Rosso Riserva/„Tullum“Rosso Riserva

9 000 kilogramov grozdja na hektar

„Terre Tollesi“Pecorino/„Tullum“Pecorino

63 hektolitrov na hektar

„Terre Tollesi“Rosso Riserva/„Tullum“Rosso Riserva

63 hektolitrov na hektar

„Terre Tollesi“Pecorino/„Tullum“Pecorino

9 000 kilogramov grozdja na hektar

„Terre Tollesi“Passerina/„Tullum“Passerina

9 000 kilogramov grozdja na hektar

„Terre Tollesi“Passerina/„Tullum“Passerina

63 hektolitrov na hektar

6. Razmejeno geografsko območje

Grozdje, uporabljeno za pridelavo vin s kontrolirano označbo porekla „Terre Tollesi“/„Tullum“, je treba trgati izključno na območju pridelave, ki obsega celotno občino Tollo in pokrajino Chieti.

7. Glavna sorta ali sorte vinske trte

Chardonnay B

Passerina B

Pecorino B

Montepulciano N

8. Opis povezave

„Terre Tollesi“/„Tullum“

Edinstveno ozemlje območja Tollo, obkroženo s prostranimi pobočji, ki se spuščajo proti Jadranskemu morju, in mogočni gorski masiv Maiella, ki zagotavljata odlično lego vinogradov, dobro kroženje zraka in odsotnost stoječih voda, zagotavljata lokalnim vinskim trtam popolne pogoje za pridelavo visokokakovostnega grozdja z izrazitimi značilnostmi. Medsebojni vplivi naravnih in človeških dejavnikov, tesno povezani z zgodovinsko tradicijo ter sodobnimi vinogradniškimi in vinarskimi tehnikami, omogočajo pridelavo rdečih in belih vin z opaznimi posebnimi lastnostmi, ki so značilne za območje in uporabljene sorte vinske trte.

9. Bistveni dodatni pogoji (pakiranje, označevanje, ostale zahteve)

Stekleničenje vina na razmejenem območju

Pravni okvir:

zakonodaja EU

Vrsta dodatnega pogoja:

pakiranje na razmejenem geografskem območju.

Opis pogoja:

Vse enološke postopke ter postopke staranja, stekleničenja in izboljšanja je treba izvajati na območju pridelave, opisanem v členu 3, da se ohranijo posebne značilnosti in sloves proizvodov ter zajamči njihovo poreklo.

Povezava do specifikacije proizvoda

https://www.politicheagricole.it/flex/cm/pages/ServeBLOB.php/L/IT/IDPagina/14053

(1) UL L 9, 11.1.2019, str. 2.